Na temelju članka 13. Zakona o udrugama („Narodne novine“ broj 74/2014 i 70/2017) i članka 5. Zakona o tehničkoj kulturi („Narodne novine“ broj 76/93, 11/94 i 38/09), Osnivačka Skupština Udruge Osnovne škole Ivana Gorana Kovačića, na sjednici održanoj 28. kolovoza 2017. godine u Zagrebu, donijela je

**STATUT**

**Udruge Osnovne škole Ivana Gorana Kovačića**

**I. OSNOVNE ODREDBE**

**Članak 1.**

Ovim se Statutom uređuje naziv udruge, sjedište udruge, zastupanje, izgled pečata udruge, ciljevi udruge, područja djelovanja udruge sukladno ciljevima, djelatnosti kojima se ostvaruju ciljevi udruge, te gospodarske djelatnosti Udruge, način osiguranja javnosti djelovanja udruge, uvjeti i način učlanjivanja u udrugu, prestanak članstva, prava, obveze i odgovornosti članova, stegovna odgovornost članova i način vođenja popisa članova; tijela udruge, njihov sastav i način sazivanja sjednica, izborom opoziv, ovlasti, način odlučivanja i trajanje mandata u tijelima upravljanja te način sazivanja skupštine u slučaju isteka mandata; izbor i opoziv likvidatora udruge, prestanak postojanja udruge; imovina udruge, te način stjecanja i raspolaganja imovinom udruge; postupak s imovinom u slučaju prestanka udruge; način rješavanja sporova i sukoba interesa unutar udruge i druga pitanja od značaja za Udrugu Osnovne škole Ivana Gorana Kovačića.

**Članak 2.**

Naziv udruge glasi: Udruga Osnovne škole Ivana Gorana Kovačića (u daljnjem tekstu Udruga).

**Članak 3.**

Sjedište Udruge je u Zagrebu. Udruga djeluje na području Republike Hrvatske.

**Članak 4.**

Udrugu zastupaju predsjednik i tajnik Udruge. Skupština može ovlastiti i druge osobe za zastupanje Udruge.

**Članak 5.**

Udruga ima znak. Znak se sastoji od više grafičkih komponenti koje čine cjelinu, logotip. Cjelinu sačinjavaju slova I, G, K i tekst Udruga OŠ Ivana Gorana Kovačića.

**Članak 6.**

Udruga ima pečat. Pečat Udruge je pravokutnog oblika koji je ispunjen znakom (opisan u članku 5.). Pečat čuva i ovlašten ga je koristiti predsjednik Udruge i drugi članovi Udruge koje on ovlasti.

**II. CILJEVI, PODRUČJE DJELOVANJA, CILJANA SKUPINA I DJELATNOSTI UDRUGE**

**Cilj udruge**

**Članak 7.**

Cilj Udruge je pružanje raznovrsnijih i kvalitetnijih usluga škole prema učenicima, roditeljima i stanovnicima kvarta.

**Područje djelovanja sukladno ciljevima Udruge**

**Članak 8.**

Područja djelovanja Udruge sukladno ciljevima su:

* obrazovanje, znanost i istraživanje
* tehnička kultura
* međunarodna suradnja
* kultura i umjetnost

**Ciljane skupine**

**Članak 9.**

Ciljane skupine Udruge su:

* djeca – opća populacija
* građani – opća populacija
* roditelji
* učenici

**Djelatnosti kojima se ostvaruju ciljevi Udruge**

**Članak 10.**

Djelatnosti kojima se ostvaruju ciljevi Udruge su:

* izvedbene umjetnosti - okupljanje i povezivanje osoba zainteresiranih za izvedbene umjetnosti (glazba, ples) sa ciljem razmjene iskustava i znanja; upoznavanje i zbližavanje sa izvedbenim umjetnostima članova Udruge
* medijska kultura
* međunarodna prijateljstva
* odgoj i obrazovanje
* robotika - organizacija radionica robotike za članove u svrhu stjecanja znanja i vještina
* informatika i računalstvo - upoznavanje i zbližavanje sa informatikom i računalnom tehnologijom članova Udruge, organizacija informatičkih radionica za članove u svrhu stjecanja znanja i vještina u informatici

**Članak 11.**

Radi ostvarivanja ciljeva Udruga će, sukladno posebnim propisima, obavljati sljedeće gospodarske djelatnosti:

* tečajevi, radionice i seminari u području informatike, računalstva i robotike

**III. JAVNOST DJELOVANJA UDRUGE**

**Članak 12.**

Rad Udruge je javan. Javnost djelovanja Udruge osigurava se:

* izvješćivanjem članova o radu Udruge na sjednicama tijela Udruge
* javnošću sjednica tijela Udruge, osim iznimno, kada su sjednice zatvorene za javnost
* izradom i objavljivanjem godišnjih i projektnih opisnih i financijskih izvještaja o radu Udruge
* korištenjem informacijsko-komunikacijskih tehnologija (internetske stranice, društvene mreže i slično)
* javnim priopćavanjem
* organiziranjem posebnih događaja
* na druge odgovarajuće načine

**IV. ČLANSTVO U UDRUZI**

**Članak 13.**

Članom Udruge može postati svaka fizička i pravna osoba koja je zainteresirana za rad u Udruzi i pružanje doprinosa ostvarivanju ciljeva Udruge te prihvaća odredbe Statuta.

Članom Udruge postaje se upisom u registar članova i uplatom članarine u iznosu koji utvrdi Skupština Udruge.

**Članak 14.**

Maloljetne osobe mlađe i starije od 14 godina mogu biti članovi Udruge. Maloljetne osobe mlađe i starije od 14 godina nemaju pravo sudjelovati u radu tijela Udruge.

Za maloljetne osobe mlađe od 14 godina pristupnicu potpisuje roditelj dok za maloljetnih s navršenih 14 godina roditelj daje pisanu suglasnost za učlanjivanje.

Maloljetni članovi Udruge imaju pravo:

* sudjelovati u aktivnostima Udruge
* biti informiran o radu Udruge

Maloljetni članovi imaju obvezu:

* poštovati odluke tijela Udruge
* poštovati odredbe Statuta

**Članak 15.**

Udruga vodi popis svojih članova. Popis članova vodi se elektronički i sadrži podatke o osobnom imenu i nazivu člana, osobnom identifikacijskom broju (OIB), datumu rođenja, datumu pristupanja Udruzi, te datumu prestanka članstva u Udruzi.

Popis članova dostupan je na uvid svim članovima udruge te nadležnim tijelima, na njihov zahtjev.

Popis članova vodi Tajnik Udruge.

**Članak 16.**

Prava, obveze i odgovornosti članova Udruge su:

* aktivno sudjelovati u upravljanju poslovima Udruge
* birati i biti biran u tijela upravljana Udrugom
* biti informirani o aktivnostima Udruge
* aktivno sudjelovati u provedbi aktivnosti i nadzoru rada Udruge
* u obavljanju djelatnosti Udruge poštivati odredbe zakona i ovog Statuta
* plaćati članarinu

**Članak 17.**

Članstvo u Udruzi prestaje:

* prestankom postojanja Udruge
* istupanjem, danom podnošenja potpisane izjave o istupanju iz članstva Predsjedniku Udruge
* isključenjem zbog povrede članskih obveza i odgovornosti
* isključenjem zbog neplaćanja članarine za prošlu godinu
* smrću člana

**Stegovna odgovornost članova**

**Članak 18.**

Članovi Udruge preuzimaju obveze i odgovornosti koje proizlaze iz zakona i drugih pravnih propisa, ovog Statuta i drugih akata Udruge.

Članovi Udruge stegovno odgovaraju za povredu članskih obveza i odgovornosti:

* kršenje zakonskih i drugih obveza u svezi djelovanja Udruge
* nepoštivanje odredaba Statuta
* nepoštivanje odluka tijela upravljanja Udruge
* neizvršavanje preuzetih obveza
* nesavjesno izvršavanje obveza zbog čega je nastala materijalna šteta Udruzi
* nesavjesno ili nezakonito raspolaganje imovinom Udruge
* narušavanje ugleda Udruge

**Članak 19.**

Stegovna odgovornost članova Udruge utvrđuje se u stegovnom postupku. Stegovni postupak može pokrenuti bilo koji član Udruge. Stegovni postupak vodi i stegovne mjere izriče Predsjednik Udruge.

U stegovnom postupku utvrđuju se okolnosti uslijed kojih je došlo do povrede članskih obveza i odgovornosti, težina povrede i šteta nastala za Udrugu.

**Članak 20.**

Za utvrđenu povredu članskih obveza i odgovornosti mogu se izreći sljedeće stegovne mjere:

1. opomena

2. isključenje iz Udruge

**Članak 21.**

Član Udruge kojem je izrečena stegovna mjera isključenja iz Udruge ima pravo u roku od petnaest dana, računajući od dana dostave odluke, podnijeti žalbu Skupštini Udruge.

Skupština Udruge je dužna riješiti žalbu u roku od 30 dana računajući od dana dostave žalbe.

Odluka Skupštine Udruge o isključenju je konačna.

**Članak 22.**

Svaki član Udruge ima pravo pisanim putem upozoriti Predsjednika Udruge na nepoštivanje odredbi Statuta ili nepravilnosti u provedbi odluka tijela Udruge. Svaki član Udruge ima pravo pismene pritužbe na rad pojedinih članova ili tijela Udruge. Na upozorenje i pritužbe člana Predsjednik Udruge je dužan odgovoriti pismeno u roku 30 dana od njihova primitka.

**V. UPRAVLJANJE UDRUGOM I TIJELA UDRUGE**

**Članak 23.**

Članovi Udruge upravljaju Udrugom neposredno na Skupštini i putem izabranih predstavnika u drugim tijelima Udruge.

**Članak 24.**

Tijela Udruge su:

1. Skupština Udruge

2. Predsjednik Udruge

3. Tajnik Udruge

**Skupština**

**Članak 25.**

Skupština je najviše tijelo upravljanja Udrugom. Skupštinu čine svi poslovno sposobni članovi Udruge.

**Članak 26.**

Skupština može biti redovita, izborna i izvanredna. Skupština zasjeda jednom u tijeku godine, dok se izborna sjednica Skupštine održava svake četiri godine.

**Članak 27.**

Sjednice Skupštine saziva i vodi Predsjednik Udruge. U slučaju njegove spriječenosti sjednicu Skupštine saziva i vodi Tajnik Udruge. Skupština se saziva najmanje 15 dana prije održavanja sjednice pismenim pozivom koji se upućuje svim članovima Udruge. Poziv na sjednicu sadrži prijedlog dnevnog reda sjednice, te dan i mjesto održavanja sjednice.

**Članak 28.**

Izvanrednu sjednicu Skupštine saziva Predsjednik Udruge na vlastitu inicijativu ili na zahtjev najmanje 1/3 članova Udruge. U svom zahtjevu sa sazivanje izvanredne sjednice Skupštine predlagatelji su obvezni predložiti dnevni red sjednice. Ako Predsjednik Udruge ne sazove izvanrednu sjednicu Skupštine u roku od 15 dana od dana dostave zahtjeva iz stavka 1. ovoga članka, sazvati će je predlagatelji. Postupak sazivanja izvanredne sjednice Skupštine istovjetan je postupku opisanom u prethodnom članku.

**Članak 29.**

U slučaju isteka mandata tijelima Udruge koja su ovlaštena sazvati sjednicu Skupštine, sjednicu Skupštine saziva Tajnik Udruge ili 1/3 članova Udruge, koji su upisani u popis članova prije isteka mandata tijelima Udruge.

**Članak 30.**

Skupština pravovaljano odlučuje ako je na sjednici nazočna natpolovična većina svih članova Udruge. Skupština donosi odluke većinom glasova nazočnih članova, ako Statutom nije određena posebna većina. Odluka o prestanku djelovanja Udruge donosi se dvotrećinskom većinom svih članova Udruge. Glasanje na sjednicama je javno. Skupština može odlučiti da se o pojedinim pitanjima glasa tajno. O radu sjednice vodi se zapisnik koji se trajno čuva u arhivi Udruge.

**Članak 31.**

Skupština Udruge:

* usvaja Statut i njegove izmjene i dopune
* bira i razrješava predsjednika i tajnika Udruge
* bira i razrješava likvidatora Udruge
* odlučuje o udruživanju u saveze, zajednice, mreže i druge oblike povezivanja udruga
* usvaja plan rada i financijski plan za sjedeću kalendarsku godinu i izvješće o radu i raspodjeli preostale imovine Udruge
* donosi odluku o statusnim promjenama
* odlučuje i o drugim pitanjima za koja statutom nije utvrđena nadležnost drugih tijela Udruge

**Predsjednik Udruge**

**Članak 32.**

Predsjednik Udruge ovlašten je za zastupanje Udruge. Predsjednik Udruge obavlja izvršne i druge poslove određene ovim Statutom.

**Članak 33.**

Predsjednika Udruge bira Skupština Udruge na mandat od 4 godine. Ista osoba može više puta biti birana za Predsjednika Udruge. Za svoj rad Predsjednik Udruge odgovoran je Skupštini Udruge kojoj podnosi godišnje izvješće o svom radu.

**Članak 34.**

Predsjedniku Udruge može prestati mandat prije isteka vremena na koje je biran:

* na vlastiti zahtjev
* u slučaju nemogućnosti obavljanja dužnosti duljem od 6 mjeseci, te
* opozivom

**Članak 35.**

Do opoziva Predsjednika Udruge može doći zbog razloga navedenih u članku 18. ovog Statuta. Postupak za opoziv Predsjednika Udruge može se pokrenuti i na zahtjev najmanje 1/3 članova Udruge. O zahtjevu za opoziv Predsjednika Udruge raspravlja se i odlučuje na izvanrednoj sjednici Skupštine Udruge koja se saziva u skladu s odredbama ovog Statuta. Predsjednik Udruge bit će opozvan ako je odluka o opozivu donesena natpolovičnom većinom svih članova Udruge.

**Članak 36.**

U slučaju prestanka mandata Predsjednika Udruge prije isteka vremena na koje je biran provodi se postupak izbora novog Predsjednika Udruge za preostali dio mandata na izvanrednoj sjednici Skupštine Udruge.

U slučaju opoziva Predsjednika Udruge, na sjednici na kojoj je isti opozvan bira se novi Predsjednik Udruge za preostali dio mandata.

**Članak 37.**

Predsjednik Udruge:

* odgovara za zakonitost rada Udruge
* vodi poslove Udruge sukladno odlukama Skupštine
* odgovoran je za podnošenje godišnjeg financijskog izvještaja Skupštini
* dostavlja zapisnik s redovne sjednice Skupštine nadležnom uredu koji vodi Registar udruga
* sklapa ugovore i poduzima druge pravne radnje u ime i za račun Udruge
* obavlja i druge poslove u skladu sa zakonom, Statutom i aktima Udruge

**Tajnik Udruge**

**Članak 38.**

U slučaju odsutnosti ili spriječenosti Predsjednika Udruge u svim poslovima zamjenjuje ga Tajnik Udruge.

Odredbe ovog Statuta o izboru, trajanju i prestanku mandata Predsjednika Udruge na odgovarajući se način primjenjuju na Tajnika Udruge.

Tajnik Udruge vodi Popis članova Udruge.

**VI. UDRUŽIVANJE UDRUGA I USTROJSTVENI OBLICI UDRUGA**

**Članak 39.**

Udruga se može udruživati u domaće i međunarodne saveze ili zajednice udruga i učlanjivati se u domaće i međunarodne udruge i institucije. Odluku o udruživanju i učlanjivanju donosi Skupština na prijedlog Predsjednika Udruge.

**Članak 40.**

Udruga može osnivati podružnice u drugim gradovima na području Republike Hrvatske. Podružnice se osnivaju radi ostvarenja ciljeva te učinkovitijeg djelovanja Udruge. Podružnice nemaju svojstvo pravne osobe. Odluku o osnivanju i ukidanju podružnica donosi Skupština na prijedlog Predsjednika Udruge.

**Članak 41.**

Unutarnji ustroj, nadležnost te ostala prava i obveze podružnica uređuju se Pravilnikom o radu podružnica. Pravilnik o radu podružnica mora biti u skladu sa Statutom, a donosi ga Skupština na prijedlog Predsjednika Udruge.

**VII. IMOVINA, NAČIN STJECANJA I RASPOLAGANJA IMOVINOM**

**Članak 42.**

Imovinu udruge čine novčana sredstva koja je Udruga stekla uplatom članarine, dobrovoljnim prilozima i darovima, novčana sredstva koja Udruga stekne obavljanjem djelatnosti kojima se ostvaruju ciljevi, obavljanjem gospodarske djelatnosti, financiranjem programa i projekata Udruge iz državnog proračuna i proračuna jedinice lokalne i područne (regionalne) samouprave te fondova i/ili inozemnih izvora, druga novčana sredstva stečena u skladu sa zakonom, te njezine nepokretne i pokretne stvari, i druga imovinska prava.

**Članak 43.**

Udruga raspolaže svojom imovinom samo za ostvarivanje ciljeva i obavljanje djelatnosti određenih Statutom, u skladu sa zakonom.

O raspolaganju imovinom odlučuje Skupština Udruge.

**VIII. PRESTANAK POSTOJANJA UDRUGE I POSTUPAK S IMOVINOM U SLUČAJU PRESTANKA POSTOJANJA UDRUGE**

**Članak 44.**

Udruga prestaje postojati:

* odlukom Skupštine Udruge o prestanku Udruge
* odlukom Skupštine Udruge o pripajanju drugoj udruzi, spajanju s drugom udrugom, podjelom udruge razdvajanjem
* u drugim slučajevima predviđenim Zakonom

Odluke Skupštine Udruge iz prethodnog stavka donose se dvotrećinskom većinom svih članova Udruge.

**Likvidator Udruge**

**Članak 45.**

Likvidator zastupa Udrugu u postupku likvidacije te sa otvaranjem likvidacijskog postupka upisuje u Registar udruga kao osoba ovlaštena za zastupanje Udruge do okončanja postupka likvidacije i brisanja Udruge iz Registra udruga.

**Članak 46.**

Likvidatora bira i opoziva Skupština Udruge.

**Članak 47.**

U slučaju prestanka postojanja Udruge, imovina se, nakon namirenja vjerovnika i troškova likvidacijskog, sudskog i drugih postupaka, predaje Udruzi, ustanovi ili zakladi koje imaju iste ili slične statutarne ciljeve, na osnovi odluke Skupštine Udruge.

U slučaju da se iz bilo kojeg razloga Skupština Udruge ne može sastati i donijeti odluku iz prethodnog stavka, preostalu imovinu stječe Osnovna škola Ivana Gorana Kovačića, Zagreb.

**IX. NAČIN RJEŠAVANJA SPOROVA I SUKOBA INTERESA UNUTAR UDRUGE**

**Članak 48.**

Ako postoji spor između članova Udruge koji otežava ili onemogućava rad Udruge te se ne može riješiti kroz postupke propisane ovim Statutom, članovi Udruge dužni su pokušati taj spor riješiti mirenjem pred Skupštinom.

**Članak 49.**

Članovi Udruge u svim poslovima od interesa i značaja za Udrugu moraju postupati, časno, pošteno, savjesno, odgovorno i nepristrano čuvajući vlastitu vjerodostojnost i vjerodostojnost Udruge.

U obavljanju djelatnosti Udruge članovi ne smiju svoj privatni interes stavljati iznad interesa Udruge.

**Članak 50.**

U slučaju da su privatni interesi člana Udruge u suprotnosti sa interesom Udruge ili kad privatni interes utječe ili može utjecati na nepristran rad člana Udruge u obavljanju djelatnosti Udruge, član Udruge koji se zatekne u sukobu interesa dužan je o tome bez odlaganja izvijestiti Predsjednika Udruge i, ako je moguće, izuzeti se od daljnjeg rada na konkretnoj djelatnosti.

**Članak 51.**

U slučaju dvojbe o mogućem sukobu interesa, bilo koji član Udruge može zatražiti mišljenje Predsjednika Udruge.

U slučaju pojavljivanja mogućeg sukoba interesa Predsjednik Udruge dužan je razriješiti ga tako da zaštiti interes Udruge.

**X. PRIJELAZNE I ZAVRŠNE ODREDBE**

**Članak 52.**

Statut Udruge odnosno izmjene i dopune Statuta donosi Skupština većinom glasova ukupnog broja redovnih članova Udruge nakon provedbene rasprave.

**Članak 53.**

Inicijativu za izmjene i dopune Statuta može pokrenuti najmanje 1/3 članova Udruge. Inicijativa za izmjene i dopune Statuta podnosi se u pisanom obliku Skupštini Udruge koji je prijedlog izmjena i dopuna dužan uvrsti na dnevni red sljedeće sjednice Skupštine.

Prijedlog izmjena i dopuna Statuta mora sadržavati novu formulaciju članaka Statuta čije se izmjene i dopune predlažu uz obrazloženje prijedloga.

**Članak 54.**

Tumačenje odredaba ovog Statuta daje Skupština.

**Članak 55.**

Ovaj Statut stupa na snagu danom donošenja.

Predsjednik/ca Udruge

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

U Zagrebu, 28. kolovoza 2017. godine.